L'Organització de les Nacions Unides per a l'Alimentació i l'Agricultura (FAO) ha publicat l'informe sobre l'estat de la Seguretat Alimentària i la Nutrició en el Món 2020 (SOFI) titulat Transformació dels sistemes alimentaris per tal de proporcionar dietes saludables i assequibles per a tothom.
Ha estat elaborat conjuntament per la FAO, el Fons Internacional de Desenvolupament Agrícola (FIDA), el Fons de les Nacions Unides per a la Infància (UNICEF), el Programa Mundial d'Aliments ( PMA) i l'Organització Mundial de la Salut (OMS).
L'informe d'aquest any complementa l'avaluació habitual de l'estat de la seguretat alimentària i la nutrició en el món amb projeccions de com seria el món en 2030 si continuen les tendències dels 10 últims anys.
L'any 2015, el món es va comprometre a posar fi a la fam, a la inseguretat alimentària i a totes les formes de malnutrició per al 2030.
En relació als Objectius de Desenvolupament Sostenible (ODS), les dades indiquen que el món no està avançant cap a la meta d'assegurar l'accés de totes les persones a una alimentació sana, nutritiva i suficient durant tot l'any, ni cap a la meta de posar fi a totes les formes de malnutrició.
Hi ha moltes amenaces que afecten els progressos:
L'estimació més recent per 2019 mostra que abans de la pandèmia de la COVID-19, gairebé 690 milions de persones, és a dir, el 8,9% de la població mundial, estaven subalimentades.
La pandèmia de la COVID-19 pot afegir entre 83 i 132 milions de persones a la xifra de persones subalimentades el 2020.
Més enllà de la fam, un nombre cada vegada més gran de persones ha hagut de reduir la quantitat i la qualitat dels aliments que consumeix.
Dos mil milions de persones, és a dir, el 25,9% de la població mundial, patien fam o no tenien accés regular a aliments nutritius i suficients en 2019.
Aquesta situació podria empitjorar si no s'actua immediatament i amb contundència.
Amb aquest informe, els cinc organismes (FAO, FIDA, UNICEF, PMA i l'OMS) envien un missatge ferm: una de les principals raons per les que hi ha milions de persones al món que pateixen fam, inseguretat alimentària i malnutrició és perquè no es poden permetre les dietes saludables.
Les dietes saludables costoses i inassequibles estan associades a un augment de la inseguretat alimentària i de totes les formes de malnutrició, en particular el retard del creixement, la emaciació, el sobrepès i l'obesitat.
Les interrupcions del subministrament d'aliments i la falta d'ingressos derivades de la pèrdua de mitjans de vida i remeses de fons com a resultat de la COVID-19 fan que llars de tot el món s'enfrontin a majors dificultats per accedir a aliments nutritius i dificulten encara més que la població més pobra i vulnerable accedeixi a dietes saludables.
Les persones que no disposen d'accés a dietes saludables viuen en totes les regions del món; per tant, estem davant d'un problema global que ens afecta a tots.
Es recomana dur a terme una transformació dels sistemes alimentaris amb vista a reduir el cost dels aliments nutritius i augmentar la disponibilitat de les dietes saludables, mitjançant intervencions que redueixin els costos al llarg de tota la cadena alimentària, a través del suport a petits productors, en l'economia política i fomentant un canvi de comportament a través de l'educació i la comunicació; i integrar la nutrició en els sistemes de protecció social i les estratègies d'inversió a escala nacional.
Informe de la FAO sobre l'estat de la Seguretat Alimentària i la Nutrició en el Món 2020